
«Ophelia’s got talent». Concepte: Florentina Holzinger. Intèrprets: Melody Alia, Saioa Alvarez Ruiz, Inga Busch, Renée Copraij, Sophie Duncan, Fibi Eyewalker, Paige A. Flash, Florentina Holzinger, Annina Machaz, Xana Novais, Netti Nüganen, Urška Preis, Zora Schemm (RambaZamba Theater), roya the destroya. I també: Adele Brinkmeier, Liv Bohse, Greta Grip, RosaShaw, Lenya Tewes, Laila Yoalli Waschke. Disseny de so: Stefan Schneider. Tècnic de so: Jonathan Bruns. Música: Paige A. Flash, Urška Preis, Stefan Schneider. Disseny d’escenografia: Nikola Knežević. Assistent d’escenari: Camilla Smolders. Director d’escena: Xavier Pérez. Disseny d’il·luminació: Anne Meeussen. Disseny de vídeo: Melody Alia, Jens Crull, Max Heesen. Càmera en directe: Melody Alia. Dramatúrgia: Renée Copraij, Sara Ostertag, Fernando Belfiore, Michele Rizzo. Dramatúrgia de Volksbühne: Johanna Kobusch. Equip tècnic: Jan Havers, Martin Schwab, Lukas Lupo Saller Dörte Wilfroth. Directora de producció: Katharina Wallisch, Stephan Werner. Producció i gestió de gira: Moira Garee, Sarah Rindone. Gestió i distribució internacional: Katharina Wallisch & Giulia Messia - neon lobster. Agraïments: RambaZamba Theatre Berlín. Una producció de Volksbühne am Rosa-Luxemburg-Platz i Spirit, coproduïda pel Productiehuis Theater Rotterdam, Tanzquartier Wien, Arsenic Lausanne, Asphalt Festival, Gessnerallee Zürich, Kampnagel Internationales Sommerfestival i De Singel Antwerpen. Amb finançament de la Kulturabteilung der Stadt Wien i del Bundeskanzleramt für Kunst und Kultur. Amb la col·laboració del Goethe-Institut i del Consolat General de la República Federal d'Alemanya. Direcció: Florentina Holzinger. Festival Grec 2026. Sala Fabià Puigserver, Teatre Lliure Montjuïc. Barcelona. 2 i 3 de juliol 2026.

 Estoc de parrussos amb talent


Quan una companyia adverteix els espectadors amb el que es poden trobar, qualsevol precaució que prengui l'auditori és inútil. Si el servei del SEM —l'ambulància del pilot lluminós i la sirena— fa guàrdia als afores d'un teatre, és que potser aniran maldades de debò. I si el programa de mà o la informació del web desvela sense embuts —o aixeca més expectatives de les que tocaria— que l’espectacle que veureu inclou “autolesions, sang, agulles, llums estroboscòpics i representacions o descripcions explícites de violència física o sexual”, n'hi ha per fugir cames ajudeu-me.


L'espectacle multidisciplinar, o millor dir-ne potser la macroperformance d'«Ophelia's got talent» de la dramaturga, directora, coreògrafa i ballarina austríaca Florentina Holzinger (Viena, Àustria, 1986) és la proposta d'autos que respon a totes aquestes advertències.


Espectacle nascut a Berlín fa quatre anys, amb l'aura i l'etiqueta de garantia de la Volksbühne am Rosa-Luxemburg-Platz, reforçat ara amb una altra performance, la de la campana gegant de l'autora a la Biennal de Venècia en representació d'Àustria, no és estrany que sigui una o potser l'aposta més agosarada de l'anomenat teatre internacional del Festival Grec 2026 i que fos també la proposta esperada amb la mateixa il·lusió que les criatures esperen el tió i els reis mags i, al damunt, se'ls creuen, beneïts per la més ingènua i feliç de les innocències.


Però fa la impressió que, a aquestes alçades, una bona part dels aproximadament 1.500 espectadors catalans que han esgotat les dues úniques funcions d'«Ophelia's got talent» estan curats d'espants o, dit d'una altra manera, n'han vistes de tots colors, potser perquè el teatre català ha estat en els últims cinquanta anys més radical que el que es feia aleshores a l'Europa culta, neta, desvetllada i feliç i que ara reinventa abans que se li faci tard.


I aquí és quan toca anomenar, ni que sembli un tòpic, La Fura dels Baus i, per ser més universals, alguns muntatges que han passat per casa com els de Jan Fabre, Ivo van Hove o Carolina Bianchi, entre alguns altres, sense deixar de banda, esclar, la reina catalana de l'escàndol, l'empordanesa de Figueres, Angélica Liddell.


Les radicalitats de la jove austríaca nascuda a Viena, Florentina Holzinger tenen el seu públic que, malgrat els excessos, tant de recursos com de gèneres i de temps, més de dues hores i mitja, en surt extasiat, impactat i amb el cor a cent.


És aquesta, sobretot, la generació que ara té entre trenta i quaranta anys, la mateixa edat de l'autora, i que quan La Fura dels Baus feia de les seves, ells encara no havien nascut o eren infants. Són també els espectadors que, amb un solatge audiovisual més radical, educats en sèries o pel·lícules d'efectes espectaculars i de terror, ni que sigui tot fals, veure-ho en viu, en directe i a l'escenari, els transporta a l'altra banda del misteri. 


El fet és que la sensació de l'exuberància d'«Ophelia's got talent» fa anar a parar al mite excessivament entronitzat i enyorat de les barraques de fira d'èpoques més que passades, quan la futura Plaça de Catalunya de Barcelona, per exemple, encara era uns pista de sorra i fang amb una carpa de circ al mig. Aquelles èpoques en què un mestre de cerimònies convidava els espectadors a entrar en un món sorprenent, com el que mai no havien vist, a crits de pista: “Passin, passin i vegin... la dona més nana del món, l'home que menja sabres, el faquir que rebenta cadenes, l'home de ferro que es clava punyals!...”


Aquí, esclar, en aquesta «Ophelia's got talent» de Florentina Holzinger, les atraccions de fira són l'estoc de parrussos de les actrius, les tres piscines que acabaran plenes d'ampolles de plàstic —símbol de la contaminació del segle XXI— i de tolls de sang —símbol de la violència del segle—, sang de mentida, esclar.


I també, els números propis de circ antològic, l'humor negre i l'humor blanc, el relat de la violació i tortura, la sessió de tattoo al pompis, la dansa i el claqué, la música i el devessall d'imatges, el relat del transtorn alimentari amb els intèrprets amb els tubs gàstrics nasals per on corre l'aigua com una font de passeig, el número de l'escapisme a la bassa —ai, ai, ai, que s'ofega!—, les acrobàcies amb aquell moment de relliscada programada que fa fer un bot al cor, els jocs d'il·lusionisme...


I per damunt de tot, esclar, la presència esperada de l'helicòpter —és inevitable parlar-ne perquè no se'n veu un cada dia en ple escenari!— que posa a prova la resistència arquitectònica de l'antic Palau de l'Agricultura de Montjuïc i que serveix de plató elevat per a una escena de procreació exòtica arrelada en els mites dels déus amb alguna coreografia cap al final que podria semblar extreta del «Jardí de les delícies» de Hyeronimus Bosch o El Bosc.


I tot aquest parament interpretatiu i escenogràfic, sempre embolcallat d'una mena de xou televisiu passat de rosca i potser passat de moda, amb l'exposició permanent de l'esmentat estoc de parrussos a discreció que vol reivindicar la puresa del cos femení sense tabús, amb una mena de missatge subliminal amb l'aparició, després de totes les imatges crues i de violència, d'un grup de nenes de sis o set anys —i això que l'espectacle és d'aquells que s'anuncia per a majors de 18 anys!— potser com un miratge del futur, ni que el futur sembla que sigui dels taurons, però taurons amb talent.


De rerefons, Ofèlia. L'Ofèlia que sí que té talent. L'Ofèlia icona del romanticisme alemany. L'Ofèlia del més enllà, pàl·lida i pura. L'Ofèlia lliure de tot i de tothom. L'Ofèlia que, bellament morta, deixa de fer nosa en un món on el masclisme fins i tot pot estar impregnat en l'ADN de la dona més feminista, que és el que Florentina Holzinger vol també combatre amb la seva «Ophelia's got talent».

Andreu Sotorra, Clip de Teatre, 4 juliol 2026
Del Top i el tap-tap al deixar ben tips


Florentina Holzinger era la gran estrella internacional que debutava al Festival Grec dels 50 anys. En parlaven meravelles els espectadors catalans que van veure el muntatge el 2024 en una visita per celebrar l’estrena de Marcos Morau com a artista resident a l’Staatsballett Berlin. Les entrades van volar. Venia precedit per l’aura de la Volksbühne de Berlín i de l’enrenou de la dona campana al pavelló d’Àustria de la Biennale de Venècia. Quan un espectacle es ven per les accions més escabroses i l’aparició d’un helicòpter, és que s’ha explicat malament. O és que no té gaire més recorregut.

Ophelia’s got talent connecta l’aigua amb la feminitat. I, és clar, l’enamorada de Hamlet, Ofèlia, esdevé un símbol que es reconeix. Què diferent és aquella aproximació d’Alba Sarraute amb la Desdèmona d’Otelo i amb Lady Macbeth (La innombrable), que alinea Shakespeare, feminisme i circ.

La performance de Holzinger, en realitat, és un show televisiu. Amb un jurat que, com a Eufòria, tenen els seus rols apresos i una presentadora que procura ser empàtica amb totes les concursants i que fa d’animadora del públic. Que vagin nues, o no, té poca transcendència dramàtica: simplement és el seu vestuari. A Chicken legz, la nuesa venia per normalitzar l’animalitat dels Animal religion i també era una divertida festa en una hípica.

Aquest format explosiu, d’excessos, diverteix al centre d’Europa. Ivo van Hove va meravellar al Grec per les seves Tragèdies romanes (2013) de cinc hores i, en canvi, l’adaptació de The Fountainhead (2014) amb una rotativa immensa que funcionaria com a escena final va semblar una despesa innecessària i d’un esnobisme pretensiós.

Es pot fer teatre còmic jugant amb els ressorts més extrems (The hole, amb la rata mascota d’un circ tenebrós) i divertidament cafre com Burnt toast (Katharsis, 2023) o MDR-Mort de Riure (2021).

Però Holzinger no és honesta quan, per exemple, fa una denúncia de la poca cura amb la natura llençant botelles de plàstic que envaeixen la piscina de l’escena mentre fa una despesa d’aigua que embruta i caldrà reposar-la pel següent passi. És cert que l’espectacularitat és un dels elements que més atrapen als vídeos d’X i l’helicòpter. L’endoscòpia gàstrica o clavar-se un ham a la boca com un peix és fastigosament eficaç. Fins al punt d’ofegar la diversitat a l’escena, l’opció a què sigui compartida (amb tatuatge inclòs), o que una performer parli de la seva anorèxia, i l’altra d’una violació, que demostra la impunitat dels criminals.

Són drames que travessen i incomoden, al costat de quadres preciosos de màstil aeri o enginyosos com les coreografies de claqué (tap-tap). Però tanta necessitat en escandalitzar esclafa la profunditat. El tanc d’aigua (com el de Maria Palma a La veu submergida o el de Dido & Aeneas al TNC, 2008) queda col·lapsat de buida vanitat. Molts l’aplaudiran, però quan treguin la xarxa del fons del mar veuran que la pesca és nul·la.


Quan parlem de teatre performatiu d’angúnia i autolesions de seguida ens ve al cap Angélica Liddell (aquest Grec presentarà Seppuku). Cal reconèixer que l’artista nascuda a Figueres provoca des d’un discurs travat, cínic, sovint trampós, però que treballa una contenció que ajuda a enfocar molt millor cada passatge. L’exuberància de Holzinger acaba esgotant i no s’entén perquè canvia de codi, si no és per evitar la repetició. Havia de ser top. Han fet un enginyós tap-tap (de claqué) i ha deixat una part del públic, sense un teatre que alimenti en complexitat, ben tip.
Jordi Bordes, Recomana, 4 juliol 2026

Bon teatre de varietats del segle XXI


Florentina Holzinger és una de les veus més atrevides del teatre europeu amb propostes que, atès el que hem vist en aquest Ophelia’s got talent, mostren influències del teatre radical de La Fura dels Baus de fa uns quants anys i paral·lelismes amb el treball d’Angélica Liddell o de la brasilera Carolina Bianchi. Però, a parer meu, evoquen per contingut i dramatúrgia, o més aviat per la seva absència, l’anomenat teatre de varietats nord-americà de finals del segle XIX i principis del XX, convenientment posat al dia. Un entreteniment molt popular en el qual, l'un darrere l’altre, es van presentant números musicals, de dansa, d’acrobàcia, de faquirisme, d’il·lusionisme, d'humor, amb participació del públic i, fins i tot, rareses biològiques introduïdes per un presentador o presentadora. Aquesta mena d’espectacles es van adaptar a la televisió després de la Segona Guerra Mundial.

La proposta de Holzinger arrenca justament en el que sembla un plató de televisió on es grava un concurs de talents sota la mirada escrutadora d’un jurat. Tenim, doncs, una molt bona perxista, una simpàtica empassa-espases, un ballarí amb diversitat funcional i un número d’escapisme a l’estil Houdini que surt malament... I aquí s’acaba el concurs i passem al saló de ball. Al llarg de 150 minuts, una companyia exclusivament femenina de dones diverses capitanejada pel magnífic pallasso de la capitana Cook balla claqué, Kalinka russa i hits del Hollywood dels anys cinquanta; també canten, tatuen una noia del públic i, sobretot, neden a les tres piscines que dominen l’escenari, on se simula una dona donant a llum (fantàstic joc humorístic) o la mort de l’enamorada de Hamlet, es narra una tremenda violació i fins i tot l'amaratge d'un gran helicòpter.

Diu la directora que la proposta explora els mites femenins relacionats amb l’aigua en un estudi físic de la fluctuació, la reflexió, la reproducció, el sanejament i la violència. Alguna cosa s’insinua, però l’important d’aquest teatre de varietats rau en el fet que, a més d’entretingut i poderosament visual, té la virtut de no cosificar el cos femení, ja que les actrius exhibeixen una nuesa que prescindeix de la bellesa normativa. Gran i merescut aplaudiment final.

Santi Fondevila, ARA, 4 juliol 2026

Un nimfeu brutal


És difícil quantificar quanta gent respon a la crida de l’escàndol. La promesa morbosa d’una ambulància aparcada a la plaça Margarida Xirgu. La carnada del nu, de les perforacions, sondes gàstriques, fluids corporals, de les vulves obertes al món i una miqueta de gore filmat. Ophelia’s got talent de l’austríaca Florentina Holzinger s’anuncia, al Grec i en altres escenaris, com una superproducció de la provocació. És un peatge per a entrar i esbalair-se davant el descarat maximalisme dels recursos escènics, com si la ràbia de Carolina Bianchi s’apoderés de Miss Saigon gràcies a l’espectacular disseny de Nikola Kneževićs (escenografia) i Anne Meeussen (il·luminació).

Després d’aclimatar-se a un Pornocrates de Félicien Rops multiplicat per catorze, a la vulgaritat de neons i guions d’un talent show televisiu i la machirulada d’una presentadora (Annina Machaz) amb el deambular embriagat d’una Pippi Calcesllargues crescuda seguint els passos del seu pare pirata; després de la parafernàlia del primer impacte, davant l’espectador es van col·locant amb estudiat propòsit les peces d’un gran nimfeu contemporani.

Un espai per al repòs i l’acció de nereides, sirenes, ondines, mènades i melusines de cua de serp. Un gineceu aquàtic, dionisíac, sense el filtre dels creadors masculins: Ciane sense Ovidi, la sireneta sense Andersen, Ofèlia sense Shakespeare ni John Everett Millais. Cossos diversos alliberats del cànon imposat, preparant-se per al col·lapse. Força física, resistència, equilibri, flexibilitat, control; tot presentat com a números de varieté per artistes singulars, com roya the destroya, Fibi Eyewalker o Xana Novais, que sumen talents individuals disruptius.

Holzinger només les agermana en una gran bacanal iconoclasta de mites, contes i llegendes que castiguen tota aquella deïtat en femení que gosa acostar-se a l’humà. Un discurs meticulosament equilibrat entre la cultura popular i l’alta cultura (amb destacat pes del romanticisme alemany), entre Die Forelle de Schubert i un èxit pop d’una omple-estadis com Helene Fischer; entre les imatges d’una bellesa gairebé acadèmica, com El bany turc d’Ingres, i l’orgiàstic, com el furiós assalt de les dones ingràvides a un helicòpter per prenyar-lo i parir un monstre. Entre una balada de Schiller i un número de claqué amb marinerets de Hail Caesar! dels germans Coen.

Però és en la fusió de l’antagònic quan millor es perfila la seva dramatúrgia. El mite de Leda desconstruït en un brutal relat verídic d’una violació: Novais desgranant l’horror, surant en l’aigua, el seu cos obert en sacrifici, sustentat per altres dones i en el fons una exquisida interpretació (arpa i violoncel) de The man I love de Gershwin. O la delicadesa de Zora Schemm girant absorta amb una lletra d’Udo Jürgens, o el naixement d’una nova generació d’Afrodites, amb piscines i tancs tenyits per la falsa sang d’Urà castrat. Joves deesses que ballen al so de Bad habits d’Ed Sheeran.

Juan Carlos Olivares, La Vanguardia, 5 juliol 2026

Florentina Holzinger revoluciona el Grec
amb el muntatge més radical


Al Teatre Lliure, poc abans de l'estrena d'Ophelia's got talent, s'hi respirava l'excitació i els nervis de les ocasions especials. Hi havia molta expectació per veure per primera vegada a Catalunya la feina de l'austríaca Florentina Holzinger. La fama de ser una de les artistes més radicals d'Europa la precedia. Les entrades per a les dues funcions van ser de les primeres a exhaurir-se del Grec i això que Holzinger encara no havia revolucionat la Biennal de Venècia amb la performance de la "dona campana" al pavelló austríac.

Només una hora i mitja abans de l'estrena, Florentina Holzinger ha atès TV3 en l'única entrevista que ha donat en la seva visita a Barcelona. Reconeixia que estava "molt encuriosida i excitada per veure quina seria la resposta del públic" i ens explicava que coneixia molt la ciutat, tot i no haver-hi actuat mai, perquè la va visitar sovint mentre preparava un espectacle anterior.

Els dubtes sobre com reaccionaria el públic davant una proposta tan radical i diferent s'han esvaït gairebé al primer minut. Ophelia's got talent arrenca com un talent show televisiu, això sí, amb jurat i participants nues. Només la primera mitja hora ja ha ofert un número de suspensió aèria, un altre de faquirisme, amb una intèrpret que s'empassa espases i es fa una endoscòpia en directe, i un altre d'escapisme sota l'aigua. Un circ extrem que ha deixat el públic amb la boca oberta.

A partir d'aquest moment, l'acció es trasllada a tres piscines que ocupen l'escenari, per on desfilen tot de mites relacionats amb l'aigua: ondines, sirenes, melusines i l'Ofèlia de Hamlet.

Per Holzinger, aquests mites del folklore "formen part d'uns arquetips que tenen un pes molt fort en la nostra història cultural. El que intentem és portar aquestes narratives al context del segle XXI i preguntar-nos quines històries s'han explicat sobre aquestes dones. Sovint són relats vinculats al perill de la sexualitat femenina, per exemple, o al perill que representa el cos femení nu i al fet que aquest cos pugui seduir o atreure".


Holzinger combina amb un ritme que pot arribar a resultar caòtic impactes visuals com l'escena de l'helicòpter, de la qual no volem fer espòilers, amb escenes que semblen sortides de pel·lícules de pirates o cançons tavernàries, tradicionalment masculines, però que amb aquestes intèrprets femenines de cossos diversos es rebel·len com el que són: grotesques, masclistes i fins i tot ridícules.

Sobre el risc que l'espectacularitat del muntatge eclipsi el discurs, Holzinger reconeix que és part del joc: "L'espectacle és una bogeria extraordinària, perquè hi ha molta gent i molta feina al voltant d'una cosa que sembla impossible. L'obra ofereix moltes narratives diferents i sí, parlaran de l'helicòpter, que té una presència molt potent, però no només d'això".

De fet, ningú del públic oblidarà fàcilment l'escena en què una de les intèrprets relata com un tatuador la va violar i fa un paral·lelisme amb Zeus —el rei dels déus a la mitologia grega— i un violador en sèrie si es repassen els diferents mites que se li atribueixen. I és aquesta visió que històricament la literatura, el teatre i l'art han donat de la dona la que vol qüestionar Holzinger, que explica que aquests relats "formen part des de fa molt de temps del repertori establert: la dona violada a l'escenari, la dona victimitzada o la dona situada en aquesta mena de posició passiva. I això és precisament una de les coses que nosaltres qüestionem i que anomenem o assenyalem de manera molt explícita. Potser això pot resultar xocant per a algunes persones, però des d'un punt de vista professional, no és gens xocant".

I l'Ofèlia de Hamlet que dona títol a l'espectacle és l'exemple més evident per a Holzinger: "Aquesta imatge d'una dona morta, indefensa, flotant a l'aigua i somrient. Se suposa que és en aquell moment quan és més feliç, i també quan resulta més desitjable, perquè ja no representa cap amenaça". Quan sembla que ja s'han acabat les sorpreses, un grup de nenes apareixen a escena. I un dubte plana sobre l'espectador: ¿és un missatge d'esperança que les coses poden canviar en les següents generacions o una alerta que elles poden ser les pròximes víctimes?


Tot plegat fa que els espectacles de Holzinger puguin resultar aclaparadors i fins i tot angoixants per al públic. Però el del Grec ha respost amb una llarga i sincera ovació final. A la sortida, les paraules que més es repeteixen són "impactant", "estimulant", "innovador" o "emocionant", i la majoria d'espectadors reconeixen que necessitaran dies per processar tot el que han viscut en les darreres dues hores i mitja.

Holzinger fa dues funcions a Barcelona i torna a marxar a la Biennal de Venècia. Sobre l'enorme repercussió als mitjans de la performance "Seaworld Venice" al pavelló d'Àustria, de la qual la "dona campana" ha estat la imatge més mediàtica, Holzinger explica: "Ha estat com un remolí de sensacions diferents. S'ha parlat molt sobre aquesta experiència i ha generat força escàndol. Jo penso: 'Que en parlin, però que també vinguin a experimentar-ho per ells mateixos'".

Remarca que, igual que l'espectacle Ophelia's got talent, la performance "posa el visitant davant d'un mirall i resulta molt enriquidor, perquè estarà obert durant set mesos, el públic va canviant i la performance també". Confessa que tenia el dubte de si era possible fer "alguna cosa amb missatge i que no sembli hipòcrita" i entre riures s'acomiada dient que creu que han aconseguit almenys no ser hipòcrites.

Ibana Piñero Capafonts, 3CatInfo / TV3, 3 juliol 2026
La capirana Hook i les seves intrèpides pirates

A l’extraordinària pel·lícula de Francis Ford Coppola “Apocalypse Now”, hi ha una memorable escena en la qual un grup de “conilletes “ Playboy arriba en helicòpter a una base nord-americana de Vietnam per oferir una actuació nocturna del seu ben eròtic “show”. L’escenari es troba ubicat en una plataforma circular aixecada damunt l’aigua, i mig envoltada per un gran amfiteatre ple a vesar de soldats amb la testosterona pels núvols. El tema triat perquè les “conilletes” encenguin encara mes els ànims de les tropes, és la cèlebre cançó dels Creedence Clearwater Revival “Susie Q”. Però a mesura que l’actuació avança, la libido d’aquesta multitud de mascles es desborda i assalta l’escenari amb clares intencions d’arribar a l’agressió sexual. Al bell mig del caos, les conilletes fugen de tan perillós lloc en el mateix helicòpter que les ha portat fins aquí, mentre alguns soldats que no es rendeixen per a res s’enganxen als patins d’aterratge de l’aeronau, abans d’acabar precipitant-se a les aigües que tenen sota seu.

Potser m’equivoco, però, veient el gran helicòpter que s’ha convertit ja en la imatge més emblemàtica d’aquest espectacle rebut al Grec amb justificada expectació, diria que Florentina Holzinger coneix molt bé aquella famosa escena. I que, d’alguna manera, l’ha volgut capgirar, de la mateixa manera que el seu muntatge i totes les seves altres representacions escèniques, volen capgirar la imatgeria i el valor simbòlic amb el qual ha estat representat el cos nu  de la dona. Un cos que, convertit en objecte artístic, hauria contribuït a perpetuar estereotips sobre la dona, i sobre aquest difús i volàtil concepte conegut amb el nom de “la feminitat”.

Tal i com ho veu Holzinger i com es diu al llarg d’aquest mateix espectacle, “el prerafaelisme, l’academicisme francès, l’Art Nouveau europeu, el simbolisme, la pintura del canvi de segle, Waterhouse o Millais”, tots aquest noms i tots aquests estils en van plens de representacions sexistes de les dones que es mouen gairebé sempre en el terreny de la dicotomia.

I, tal i com ens recorda també la professora d’art modern Caroline Lilian Schopp en un extens article sobre Holzinger publicat  a la revista “Artforum”, aquesta dicotomia es mou entre la femme fatale a la qual no li cal despullar-se per resultar ben activament lasciva i semblar tot un perill, i aquella altra dona  que, presentant-se nua, no fa altra cosa que mostrar la seva vulnerabilitat, tot adoptant un posat mig adormit que segons com, també pot semblar el posat d’un fràgil cos melancòlic potser a la recerca d’aixopluc. I per cert que el  prerafaelista Millais és precisament l’autor de l’emblemàtic quadre en el qual l’Ofèlia de Shakespeare se’ns presenta flotant damunt l’aigua just abans de ser ofegada per ella.

Doncs, contra la imatge  de fragilitat representada per una Ofèlia a punt de ser empassada per les aigües, es revela precisament aquest espectacle. I contra la nuesa desvalguda i malaltissa que fa del cos de la dona un objecte paradoxalment buit de desig sexual, tot i que no per això deixi de ser un objecte sexual per a la mirada del mascle (una mirada que, segons com, pot fer de la protecció una altra forma d’agressió), es revela sempre l’heterogènica nuesa omnipresent a totes les propostes escèniques de Holzinger. Una nuesa capaç de deixar  ben a la vista que aquí fins i to el cos que pot semblar més fràgil és un cos fort i ben ensinistrat, capaç d’enfrontar-se als més feixucs reptes físics.

Però, senyors, senyores i persones no binaries, cal no oblidar mai que, tal i com dictaminà Guy Debord fa ja a la vora sis dècades i com s’ha anat fent encara més evident des de llavors, vivim ficats de ple a la societat de l’espectacle. I si vols deixar ben a la vista aquesta evidència o fins i tot intentes subvertir-la una mica, el millor que pots fer és servir-te també de l’espectacle. I en això, Florentina hi té la mà trencada.

Només cal en aquest sentit contemplar la gran campana amb batall humana i les veloces motos aquàtiques que, integrades al pavelló d’Àustria, s’han convertit en un dels màxims i més polèmics atractius de la Biennal de Venècia 2026. O, tornant a allò de la representació del cos de la dona a la història de l’art, observar la gegantesca i reptadora forma física que l’espectacle “Un any sense estiu” li atorga a “L’origen del món”, aquell quadre de Coubert tan prohibit que fins i tot Jacques Lacan l’amagava a sota d’un altre quan en va ser propietari.

Doncs en aquest mateix sentit funciona el gran helicòpter multiorgàsmic amb gran escorreguda final mitjançant el qual les protagonistes d’aquest muntatge intenten escapar d’un escenari perillós, per acabar llançant-se damunt unes aigües que poden convertir-se alhora en el millor lloc en el qual es pot parir una criatura.

Tot i que si aquests darrers dies, enlloc de tenir la mirada baixa pendent dels pedals dels ciclistes del Tour, haguéssim alçat la vista, ja hauríem vist volant per damunt nostre l’helicòpter des del qual s’ha deixat caure en paracaigudes la capitana Hook, per tal d’aterrar al Lliure i assumir funcions de mestressa de cerimònies d’allò que ve després de tan espectacular aparició. Això, sempre que la seva tendència a abusar del rom no la deixi KO.

Però és que d’una capitana Garfi que ha estat batejada amb el mateix nom que porta el pirata manc que li fa la guitza a Peter Pan, no pots esperar altra cosa. Ni d’ella, ni d’aquesta no menys pirata tripulació seva que aprofita la més mínima ocasió per posar-se a cantar descarades cançons marineres, i posar-se a ballar claqué amb la mateixa fal·lera però molt diferents intencions amb que ho feien els dos mariners de permís interpretats per Frank Sinatra i Gene Kelly al molt festiu musical de la Metro,  “Lleveu àncores!”.

I és que a la pista del circ de la Florentina, també hi caben aquestes escapades musicals. Tot i que a la gran piscina central del muntatge, difícilment t’hi trobaries Esther Williams, la campiona de natació reconvertida en gran estrella del cinema musical aquàtic que, amb el temps, va acabar denunciant les situacions d’abús i de veritable perill físic al qual l’havia sotmès l’estudi cinematogràfic.

Però, el perill físic —no cal ni dir-ho— resulta sempre un ingredient ben sucós que posa al nostre servei la societat de l’espectacle. I com que Florentina ho sap prou bé, aquí, fins i tot et pots trobar aquell moment en el qual cal aturar el “show” per salvar la situació. En qualsevol cas, que ningú s’alarmi, tot forma part també del “show”!

I una de les especialitats de les quals més s’han servit en aquest darrers anys les televisions i les plataformes que han vingut a complementar-les són els concursos que, a la recerca de talent ( o, de vegades, a la recerca de pura resistència) posen a prova l’habilitat dels concursants. Després de saltar videogràficament de l’helicòpter, la capitana Hook ens ficarà de ple en el concurs que dona títol a l’espectacle. Tot i que el circ de Florentina el desbordi per complet, mitjançant una dramatúrgia que sembla prescindir alhora amb orgull d’allò que s’entén com a dramatúrgia, per tal de lliurar-se a un ben calculat caos amb quelcom de desordenada miscel·lània escènica.

Mentre les pirates ens mostren les seves habilitats natatòries ficades en uns tancs d’aigua que recorden força aquells altres dels quals s’ha servit fantàsticament Sasha Waltz en diverses ocasions, aquí et pot sortir al pas una sessió de tatuatge en viu i directe. O la confessió autoficcional vinculada a un trastorn alimentari. O la petició perquè un voluntari es presti a posar-se el banyador i submergir-se a la piscina, potser sense retorn possible. O la gràfica recreació d’un abús sexual. O la ben joiosa demostració del plaer que ofereix  empassar-te una llarga espasa, deixar a la vista i ben il·luminat l’interior de les teves pròpies vísceres (un moment que recorda al Castellucci de “Giulio Cesare”)  o clavar-te a la  boca l’arpó que acostumem a clavar-li als peixos (un fragment digne de la més esbojarrada Angélica Liddell).

Això, mentre una sirena s’arrossega per l’escenari tot recordant-nos (ara que les seves companyes de ben segur faran també acte de presència a la molt esperada “Odissea” de Christopher Nolan) que el seu irresistible atractiu sexual passa precisament per la mutilació de la sexualitat visualitzada en el seu cos. La gresca salvatge es fon i confon com si res amb el moment melancòlic en el qual, per parlar de la mort d’un esser estimat, descobrim que el fals so del mar que escoltem quan apropem l’orella a una caragola es pot convertir en la veu de Mick Jagger, recordant-nos al costat dels altres Stones que “You Can’t Always Get What You Want”.

No: no sempre podem aconseguir allò que volem. Però com ens recorda una cançó dels Stones, encara que no assoleixes la satisfacció, cal seguir intentant arribar-hi. I l’esperançador final amb cor de nenes inclòs, la veu de les quals s’imposa amb cert esperit naïf al mar d’ampolles de plàstic que tenen darrera seu, funciona en aquest sentit.

Florentina i les seves pirates fan tot això servint-se d’un espectacle no mancat, si voleu, del seus irregulars i puntuals daltabaixos, malgrat la seva, d’altra banda, constant acumulació d’estímuls. I és cert: potser alguns d’aquests estímuls ens poden semblar menys sorprenents del previst perquè som un públic agosarat i molt acostumat ja a determinades radicalitats que han format part de la programació dels nostres espais escèniques al llarg de les darreres dècades.

Però el frenètic talent de Holzinger, el seu punyent sentit de l’humor, la seva concepció del gran espectacle com a instrument que deixa a la vista les fissures de la societat de l’espectacle i la seva capacitat per mantenir la radicalitat d’un discurs feminista molt ben articulat des del seu aparent caos,  sense convertir-lo alhora en simple discurs dogmàtic, mereixen un fort aplaudiment.
Ramon Oliver, Recomana, 6 juliol 2026
Florentina Holzinger desborda el Grec


Després d’una inauguració més aviat grisa, el Grec va pujar de revolucions amb el debut en el festival de Florentina Holzinger, la sensació del teatre germànic que senyoreja Europa a cop de talonari. Ophelia’s Got Talent és una superproducció amfíbia plena d’idees bellugadisses, en què l’Ofèlia de Shakespeare muta la seva imatge de fragilitat i cursileria per situar-se al centre d’una maquinària escènica amb piscines, acròbates, cossos nus i números de varietats. Holzinger treballa amb l’excés: barreja al mateix líquid amniòtic l’accionisme vienès, el cabaret, el circ i una reescriptura del cos femení que trenca amb la passivitat per tornar-li força, humor i subversió.


És cert que, en el seu collage de llenguatges posdramàtics, Holzinger no aporta elements substancialment nous respecte als grans referents de la performance —ombres de Marina Abramović i Gina Pane, per exemple—, amb una dimensió espectacular i pop, en la línia de Jan Fabre. Introdueix, això sí, un esquema més col·lectiu, amb la directora al centre coral d’una tropa de 14 intèrprets amb capacitats diverses. L’obra comença com un tòpic talent show, televisió per trastejar amb les construccions culturals de la imatge: qui mereix ser mirat, sota quines condicions ens exposem, qui ens avalua i quina violència queda camuflada sota l’aparença d’entreteniment i art.

La imatge més persistent d’Ofèlia continua sent la que va fixar John Everett Millais: una jove ofegada flotant entre flors, bonica fins i tot abans de desaparèixer. Holzinger recull aquest mite aquàtic, al costat d’altres codis de la representació de la dona en l’art, i els desplaça cap a una successió d’estanys que es van enterbolint, on l’aigua funciona com a mirall narcisista i promesa masculina de llibertat: mariners, pirates, aventura. La peça contamina aquest imaginari amb sang diluïda, signes de reproducció, cossos en moviment i detalls orgànics, fins i tot gore de sèrie B, que tornen la carn a la seva condició elemental. En una de les imatges més potents, un helicòpter introdueix la fredor sexual de Crash, de Ballard, com si l’erotisme ja no passés per la bellesa passiva, sinó pel xoc entre organisme, màquina i accident.

Despatxant cony —literal—, Holzinger fa saltar pels aires la imatge femenina estetitzada i la torna activa, incòmoda i insubmisa. El Grec encerta quan aposta per la primera divisió europea: a veure si així els nostres grans teatres prenen nota de com transformar un bon pressupost en un oceà de risc i aventura.

Manuel Pérez Muñoz, El Periódico / Recomana, 9 juliol 2026

Ondines trash i postdramàtiques


Ophelia’s Got Talent, estrenada el 2022 a la Volksbühne de Berlín, ha passat dos dies pel Teatre Lliure, en el marc del Festival Grec 2026. Es tracta d’una proposta força inclassificable, amb el circ i l’aigua com a fil conductor. La feminitat, el nu, el desafiament. Darrerament, hem sentit a parlar de la creadora austríaca Florentina Holzinger —exponent de la performance més radical a Europa— en relació amb la dona campana i altres actuacions a la Biennal de Venècia. Té també en gira SANCTA (2024) i A Year Without Summer (2025).


Holzinger situa al centre de l’escena el cos de les dones, lliurat a una fisicalitat extrema al servei de l’exploració de determinats mites, narratives i representacions. L’inici ja és d’allò més provocador. Per les escales de platea baixa atropelladament una presentadora pirata, Annina Machaz, que respon al nom de Hook i ens dona la benvinguda al talent show. Veiem per pantalla com entren nues al vestíbul del Teatre Lliure les tres membres del jurat que ben aviat irrompran en escena: l’actriu Inga Busch, la ballarina Renée Copraij i la violoncel·lista Paige A Flash. 

Si la primera concursant (Sophie Duncan) fa acrobàcies a la barra aèria, la segona (Fibi Eyewalker) és una empassa-sabres que diu venir d’un vaixell gegant en alta mar: quan s’introdueixi una espasa amb microcàmera incorporada, ens permetrà veure les “profunditats de la seva ànima”, en un vídeo intervingut amb imatges marines. Després de l’actuació musical de Zora Schemm i del truc escapista de Netti Nüganen, el format s’interromprà per donar lloc a una altra cosa, sense abandonar del tot de l’estructura d’espectacle de varietats. 


Totes les performers —també les instrumentistes i l’operadora de càmera— estan nues, de manera total o parcial. Aquí tot gira entorn de l’aigua, i el que interessa és detenir-se —i intervenir— en determinades imatges que vinculen dones i medi aquàtic. A una piscina molt poc profunda amb quatre carrils se suma una gran peixera rectangular elevada sobre el terra. A la dreta de l’escenari hi ha el tanc vertical on ha tingut lloc el número d’escapisme i que esdevindrà una mena de cabina de vigilància per a melusina amb ceptre marí i respirador. Les nimfes tan aviat ballen claqué com s’arrosseguen sobre una cua de peix o de serp. 


¿Qui gosarà submergir-se en l’aigua? —desafiava el rei de la balada “El bussejador” (“Der Taucher”, 1797) de Friedrich von Schiller. En aquest espectacle, les performers no deixen de capbussar-se, solcar la superfície de l’aigua, sobrevolar-la. El seu moviment, captat per les càmeres que es troben als extrems de dues canyes de pescar, és projectat a les pantalles laterals. Nedar els produeix —diuen— una sensació d’ingravidesa i eternitat alhora. L’espectacle evoca un imaginari nímfic i límbic, una mena de societat alternativa que convida a la fluïdesa, a perdre la forma i a indiferenciar            —construir, reinventar lliurement— la identitat. Malgrat tota l’enyorança que diuen sentir del diluvi, que empeny a la dissolució i la metamorfosi incessant, els seus cossos es mostren definits, movent-se atlètics i superbs. 


El mite d’Ofèlia s’explicita a partir del passatge shakespearià que en descriu l’ofegament, però, més que centrar-se en aquesta figura, el que interessa és fer un recorregut per diferents arquetips mítics i llocs comuns de la cultura popular. En un dels primers episodis, “La truita”, una pescadora es pesca a si mateixa, convertida en el peix que se li esmunyia —en virtut del sentiment oceànic d’unitat amb el món. També hi ha escenes de dansa marinera —en algun cas, a manera de paròdia de pel·lícules com Anchors Aweigh (1945), On the Town (1949) o Hail, Caesar! (2016)—, en què les performers-tripulants idealitzen la vida en alta mar. En el quadre anomenat “La font”, gran troballa compositiva, es col·loquen com si fossin escultures d’una font monumental: angelets que ragen aigua o pipi; nimfes-peixets saltant als tancs de la part superior… Al final, després d’exhibir maquinària, sang i foc, l’espectacle culmina amb un cant que ens convida a fluir i reintegrar-nos en la natura.


Entre els números circenses i les breus cites o al·lusions —literàries, pictòriques, fílmiques—, hi ha espai per a moments més íntims, on algunes intèrprets relaten traumes personals o es lliuren a accions autolesives. Així, a l’episodi titulat “Leda”, una performer amb aletes i cap de cigne —Zeus metamorfosat i violador— li fa una exploració ginecològica a una altra que relata un abús, mentre Urška Preis i Paige A. Flash toquen l’arpa i el violoncel. En un altre moment, Xana Novais es perfora la galta amb un ham, mentre una mena de làmia s’arrossega sinistrament pel linòleum. Les sis nenes que s’han incorporat a l’elenc a mitjan espectacle porten miralls circulars com llunes que, col·locats davant les diferents històries, composicions o tableaux, retraten       —des del reflex capturat per la càmera de vídeo— cada història, dolor o imaginari; alhora, ens permeten veure “el futur reflectit en un mirall de Venus”. 


Parafrasejant Donna Haraway, aquestes dones —empoderades i lliures— prefereixen ser cíborgs, combatius però ben vius —sotmesos al dolor i la sang— abans que deesses; ben lluny de cap perfecció, puresa ni victimisme, fan ús de la tecnologia sense deixar de barrejar-se i fondre’s amb la natura. Els cossos de les performers interactuen amb xarxes i grillons, o s’enfilen a un helicòpter, optant sempre per demostrar potència i control. En lloc de resignar-se a ocupar el lloc de les víctimes, aquestes vigoroses Ofèlies flirtegen conscientment amb el perill, alhora que ens obliguen a mirar la violència exercida sobre el cos de les dones —tematitzada i recreada a través de l’art. 


Una tripulació salvatge, fantasiosament híbrida, es prepara per combatre o resistir amb disciplina i destresa a la violència misògina que es desprèn no només de la història de les dones i la seva representació iconogràfica —aquí Ofèlia és el paradigma— sinó també de les seves pròpies biografies. Es deixen pescar o enredar en xarxes, ballen amb àncores gegants i xapotegen en una aigua tenyida de vermell —menstruació, avortament, parts monstruosos. Poden remetre a aquelles dones tordues, retorçades o tortes, de què parla Virginie Despentes a Teoria King Kong (2006), caracteritzades aquí per una voluntat de ferro. 

La provocació i una certa idea de perill estan buscades des del principi; els nus no normatius, el joc pirata i una estètica propera al bondage poden produir la sensació que no hi ha límits —malgrat que això sigui impossible: no són pocs els protocols que envolten el fet escènic—, però la veritat és que l’espectacle no deixa de buscar complaure el públic. La dramatúrgia, deliberadament poc travada, s’ocupa dels motius i les transicions, d’acord amb una sintaxi de números —i confessions, relats, accions diverses— que corre el perill d’esgotar-se massa aviat, però que no deixa de sorprendre’ns. La narrativa misògina entorn de la figura d’Ofèlia és contestada per l’empoderament d’uns cossos programàticament diversos i, alhora, entrenadíssims. L’actitud tenaç, agosarada i provocativament grotesca amb què escenifiquen la seva llibertat resistent genera més tendresa o empatia que escàndol.

Ana Prieto Nadal, Núvol, 8 juliol 2026

